C-101 Aviojet
C-101 Honduraských vzdušných síl
C-101CC Jordánskych vzdušných síl
**C-101** je dvojmiestne cvičné lietadlo, určené na pokračovací výcvik pilotov stíhacích lietadiel. Ide o jednomotorový prúdový stroj, vyvinutý a vyrábaný spoločnosťou CASA. Integrácia riadenej a neriadenej výzbroje umožňuje využitie C-101 aj v úlohe ľahkého bojového lietadla.

Vznik a vývoj
-------------

V polovici 70. rokov podpísalo španielske Ministerio del Aire zmluvu so spoločnosťou CASA na vývoj nového prúdového cvičného lietadla, ktoré by nahradilo zastarané Hispano HA-200. Vzhľadom na to, že spoločnosti CASA chýbali skúsenosti s výrobou pokročilých lietadiel tohto typu, na vývoji sa podieľala aj americká firma Northrop a západonemecká MBB (Messerschmitt-Bölkow-Blohm). S pomocou oboch spoločností sa vývoj významne urýchlil, čo viedlo k tomu, že čoskoro zišli z linky štyri prototypy. Prvýkrát vzlietol jeden z prototypov 27. júna 1977 a v priebehu nasledujúcich troch rokov podstúpili lietadlá sériu letových testov. Dňa 17. marca 1980 bolo lietadlo, označované spoločnosťou CASA ako C-101EB, zaradené do služby. Napriek tomuto označeniu bolo v Španielskych vzdušných silách evidované pod názvom E.25 "Mirlo" (v preklade zo španielčiny "Drozd").

Po ukončení vývoja bola výroba celého lietadla, s výnimkou motora a predného podvozku, realizovaná spoločnosťou CASA.

Dňa 16. novembra 1983 vzlietol prvýkrát aj bojový variant C-101CC, ktorý bol poháňaný výkonnejším motorom TFE731-5-1J.

Konštrukcia
-----------

Lietadlo C-101 má dĺžku 12,25 m, čím sa podobá iným strojom vo svojej kategórii, napr. L-39, Hawk alebo G-4 Super Galeb. Na krídlach s rozpätím 10,6 m sa nachádza šesť závesníkov, ktoré môžu niesť neriadené bomby alebo rakety. Bojová verzia C-101DD má dokonca integrované riadené strely vzduch-zem AGM-65 Maverick. O túto verziu však neprejavilo záujem žiadne letectvo a sériovej výroby sa nedočkala. Štandardnou výzbrojou lietadiel C-101 je buď jeden kanón DEFA kalibru 30 mm s kadenciou 1200 výstrelov za minútu alebo dva kanóny M3 kalibru 12,7 mm.

Pohon väčšiny lietadiel C-101 zabezpečuje dvojprúdový motor Garret TFE731-221 s ťahom 15,57 kN, ktorý dokáže vyvinúť maximálnu rýchlosť 793 km/h. Bojový variant čilského a jordánskeho letectva C-101CC je poháňaný výkonnejším motorom TFE731-5-1J s ťahom 20,91 kN. Ten umožňuje lietadlu, letiacemu vo výške 3 500 m, letieť rýchlosťou až 833 km/h.

V decembri 1996 získalo čilské letectvo prvé z 12 modernizovaných lietadiel, nazvaných A-36 Halcón II. V rámci modernizácie získalo lietadlo nový navigačný a bojový systém, radar Toqui, HUD display a protilietadlové strely Shafrir-2. Práve integrácia týchto rakiet s infračerveným navádzaním predstavovala najdôležitejšie vylepšenie. Čilské lietadlá C-101 tak získali schopnosť ničiť aj vzdušné ciele, podobne ako je tomu u lietadiel Hawk 100.

Operačné nasadenie
------------------

Vzdušné sily všetkých krajín, ktoré majú zavedené stroje C-101, používajú tieto lietadlá hlavne na pokračovací výcvik pilotov stíhacích lietadiel. K ostrému bojovému nasadeniu vo vojenskom konflikte nikdy nedošlo. Jedinú výnimku predstavuje zostrel lietadla Douglas C-47, ktoré pašovalo v Hondurase drogy. Pilot C-101 Honduraských vzdušných síl zostrelil pašerácke lietadlo dávkou z 30 mm kanónu DEFA.

Varianty
--------

* **C-101** – počiatočná výrobná séria
* **C-101EB-01** – cvičná verzia, ktorá má v Španielskych vzdušných silách označenie E.25 "Mirlo"
* **C-101BB-02** – variant, určený pre výcvik i bojové nasadenie, ktorý má v Čilských vzdušných silách označenie T-36 "Halcon"
* **C-101CC-02** – bojový variant, ktorý má v Čilských vzdušných silách označenie A-36 "Halcon"
* **C-101CC-04** – bojový variant Jordánskych vzdušných síl
* **C-101DD** – prototyp bojovej verzie, ktorý mal vylepšenú avioniku a integrované strely vzduch-zem AGM-65 Maverick. Napriek uvedeným vylepšeniam si žiadna krajina lietadlo v tejto verzii neobjednala.
* **A-36 "Halcon II"** – modernizácia bojovej verzie C-101CC-02 (resp. A-36 "Halcon"), ktorá zahŕňa nový navigačný a bojový systém, radar Toqui, HUD display a protilietadlové strely Shafrir-2

Používatelia
------------

Čile  Čile

* Čilské vzdušné sily: k 30. marcu 2016 disponovali 9 lietadlami.

Honduras  Honduras

* Honduraské vzdušné sily: disponovali 4 lietadlami.

Jordánsko  Jordánsko

* Jordánske vzdušné sily: k decembru 2015 disponovali 13 lietadlami.

Španielsko  Španielsko

* Španielske vzdušné sily: k decembru 2015 disponovali 66 lietadlami.

Špecifikácie (CASA C-101EB)
---------------------------

### Technické údaje

* **Posádka**: 2
* **Dĺžka**: 12,25 m
* **Rozpätie**: 10,6 m
* **Výška**: 4,25 m
* **Nosná plocha** : 23,52 m²
* **Vzletová hmotnosť**: 3 300 kg
* **Maximálna vzletová hmotnosť**: 5 600 kg
* **Pohonná jednotka**: 1 × dvojprúdový motor Garret TFE731-221 s ťahom 15,57 kN

### Výkony

* **Maximálna rýchlosť**: 793 km/h
* **Maximálny dolet**: 3 613 km
* **Akčný rádius**: 380 km
* **Dostup**: 12 500 m
* **Stúpavosť**: 25 m/s
* **Preťaženie**: -3.9/+7.5 g

### Výzbroj

* 1× kanón DEFA kalibru 30 mm so zásobou 130 nábojov alebo 2× kanóny M3 kalibru 12,7 mm so zásobou 440 nábojov
* 6 externých závesov s nosnosťou do 2 220 kg

Referencie
----------

1. ↑  Aviojet Jet Trainer and Ground Attack Aircraft, Spain
2. ↑  T-36 Halcón
3. ↑  Drug-Busting Operations Air-to-Air Victories
4. ↑  FIDAE 2016: Chilean Armed Forces Update
5. ↑  World Air Forces 2016
6. ↑  C.101 Aviojet
7. ↑  CASA C-101
8. ↑  CASA C-101 Aviojet Advanced Jet Trainer / Light Strike Aircraft (1980)

Pozri aj
--------

* Aero L-39 Albatros


|  |  |
| --- | --- |
| Portal | Portál letectvo |